**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** web site: [**www.eakp.gr**](http://www.eakp.gr), email: **info@eakp.gr**

 **Λαμία 5 Απριλίου 2024**

**ΑΝΑΚΟΙΝΩΣΗ - ΔΕΛΤΙΟ ΤΥΠΟΥ**

**Για τα αποτελέσματα της Γενικής Συνέλευσης παρωδία**

**Συνάδελφοι, Συναδέλφισσες**

Πραγματοποιήθηκε στις **28 Μάρτιου 2024** ημέρα **Πέμπτη και ώρα 10:00 στην αίθουσα της Π.Υ. ΒΙ.ΠΕ. Λάμιας** η ετήσια τακτική Γενική Συνέλευση του Σωματείου.

Αυτό που επιμένουν να ονομάζουν Γενική Συνέλευση οι παρατάξεις του κυβερνητικού συνδικαλισμού είναι το αποτέλεσμα της εκφυλιστικής πορείας που ακολουθείται με ευθύνη τους εδώ και χρόνια στις συλλογικές διαδικασίες του σωματείου.

Η συμμετοχή των συναδέλφων κατά την διάρκεια των «εργασιών» της Γ.Σ. ήταν ελάχιστη, με μόλις **12** μέλη παρόντα από τα **460** εγγεγραμμένα συμπεριλαμβανομένων και των μελών του Δ.Σ., με **7** μέλη παρόντα από τα **9**.Απουσίαζαν οι επικεφαλείςτων παρατάξεων **Α.Ε.Π.Π**. και **Α.Π.Π.Σ.Ε.**

Ο εκφυλισμός ολοκληρώθηκε και με την έγκριση του Διοικητικού και του Οικονομικού απολογισμού με την συνδρομή **16** επιπλέον «πρόθυμων» μελών που ήρθαν μόνο και μόνο για να ψηφίσουν και ας μην είχαν ακούσει σε ποιον απολογισμό έδιναν την έγκριση τους. Έτσι με αυτές τις «δημοκρατικές» διαδικασίες εγκρίθηκαν με **26** θετικές ψήφους έναντι **2** αρνητικών.

Το προεδρείο της Ένωσης προσπάθησε να παρουσιάσει σαν απολογισμό δράσης τις διαβουλεύσεις σε επίπεδο δημοσίων σχέσεων με τοπικούς και πολιτικούς φορείς. Με τα οικονομικά της Ένωσης να λιμνάζουν σε αποταμιευτικούς λογαριασμούς χωρίς να αξιοποιούνται για αγωνιστικές δράσεις με στόχο την επίλυση των προβλημάτων που αντιμετωπίζουν οι πυροσβέστες και γενικότερα η πυροπροστασία της χώρας.

Καμιά αναφορά δεν έγινε στο πως θα δράσει το σωματείο μας για την επίλυση των τεράστιων προβλημάτων που αντιμετωπίζουν οι συνάδελφοι, παρ’ ότι έρχεται τσουνάμι αντιδραστικών αλλαγών τόσο στα εργασιακά όσο και στην διάρθρωση της πυροπροστασίας στα πλαίσια της στρατηγικής που είναι σε εφαρμογή εδώ και δύο δεκαετίες και έχει αποκαλύψει άπειρες φορές η Ε.Α.Κ.Π..

Ο επικεφαλής της Ε.Α.Κ.Π. στην τοποθέτησή του περιέγραψε την δύσκολη κατάσταση που έχουμε βρεθεί ως εργαζόμενοι με την ανοχή των φιλοκυβερνητικών συνδικαλιστών από την πολιτική των κυβερνήσεων στα εργασιακά δικαιώματα και τις κατακτήσεις και πρότεινε:

* **Να πραγματοποιηθούν άμεσα κινητοποιήσεις τόσο από την Ένωση όσο και από την Ομοσπονδία ακόμη και μέσα στην αντιπυρική περίοδο για τα ήδη οξυμένα προβλήματά μας και για την αποδυνάμωση του συνόλου σχεδόν των υπηρεσιών της Περιφέρειάς μας, για τις συχνές επιφυλακές κ.λπ.**
* **Να γίνουν παραστάσεις διαμαρτυρίας στην έδρα της Περιφέρειας.**

**Η συνέλευση έληξε χωρίς να παρθεί καμία τέτοια απόφαση ούτε για τώρα ούτε για το απώτερο μέλλον.**

**Συναδέλφισσες συνάδελφοι**,

**Η εξόφθαλμη αδράνεια που υπάρχει για την επίλυση των οξυμένων προβλημάτων** των μελών της Ένωσής μας **με ευθύνη του προεδρείου** της Ένωσης που διοικείται από την Δ.Α.Κ.Υ.Π.Σ. **δεν μπορεί με κανέναν τρόπο να κρυφτεί.** Αποδείχτηκε πως είναι κατώτερο των περιστάσεων **με την πορεία εκφυλιστικής επιλογής** που ακολουθεί και οδηγεί το σωματείο στην διάλυσή του.

Η ηγεσία του πρωτοβάθμιου Σωματείου, πεισματικά αρνείται να οργανώσει των αγώνα με τον πλέον ποιο δοκιμασμένο τρόπο τις αγωνιστικές κινητοποιήσεις. Τα προβλήματα θα παραμένουν όταν επιλέγεται ο παραγοντισμός και οι επικοινωνιακές τακτικές με στόχο να **«λειανθεί»** η συνείδηση των πυροσβεστών. Ωστόσο η αντιλαϊκή πολιτική που εφαρμόζεται και από την σημερινή κυβέρνηση έχει γρήγορους ρυθμούςστο Πυροσβεστικό Σώμα και πλέον δεν αφήνει κανένα περιθώριο για αυταπάτες ότι τα πράγματα θα καλυτερεύσουν, δεν μπορεί κανείς τους να διαχειριστεί αυτούς τους ρυθμούς και τις ψεύτικες υποσχέσεις. Δεν μπορεί να κρύψει την αλήθεια και τις εξελίξεις.

Αυτό το γεγονός έχει προκαλέσει την λανθασμένη κατά την άποψή μας αντίδραση των μελών του σωματείου μας, τους έχει οδηγήσει να μην συμμετέχουν στις γενικές συνελεύσεις και στο να διαγράφονται μαζικά από την Ένωση Στερεάς. Από τα **518** εγγεγραμμένα που είχε πέρσι,φέτος έχει **460,** αφού έχουν διαγραφτεί **58** και έπεται και συνέχεια, σύμφωνα με τα μηνύματα που λαμβάνουμε από διάφορες υπηρεσίες.

**Ως Ε.Α.Κ.Π. πιστεύουμε πως οι συνάδελφοι επιλέγουν την λάθος λύση της διαγραφής τους από την Ένωση, αντί να συσπειρωθούν γύρω από το αγωνιστικό πλαίσιο της Ε.Α.Κ.Π. και να απαιτήσουν εδώ και τώρα αγωνιστικές κινητοποιήσεις.**

Οι διαγραφές δεν αποδυναμώνουν αυτούς που υπηρετούν την κυβερνητική πολιτική αλλά τους ίδιους τους εργαζόμενους.

**Οι εκπρόσωποι του κυβερνητικού συνδικαλισμού που είναι στο τιμόνι της Ένωσης θα συνεχίσουν να χρησιμοποιούν την σφραγίδα της και να μιλούν εκ μέρους όλων μας, ακόμη και αν στο σωματείο μείνουν 21 μέλη όσα ορίζει ο νόμος για την σύστασή του.**

Θα αποτελούσε σοβαρή παράλειψη να μην αναφερθεί, για να βγάλει ο καθένας τα δικά του συμπεράσματα ο πρόσφατος αγώνας των εργαζομένων της ΛΑΡΚΟ έξω από το υπουργείο Οικονομικών, στο Σύνταγμα, έστειλαν μήνυμα στην κυβέρνηση πως δε θα επιτρέψουν να γίνει η ΛΑΡΚΟ **«μάντρα για υλικά»**, καταγγέλλοντας τα σχέδια να πουληθούν το εργοστάσιο και τα μεταλλεία της επιχείρησης σε **«σκραπατζή»** και να μπει ταφόπλακα στην ενιαία λειτουργία της.

Με τη μαζική τους κάθοδο στην Αθήνα οι εργαζόμενοι, έχοντας στο πλευρό τους τον λαό τόσο των περιοχών τους, όσο και τους μαζικούς φορείς της Αττικής, έδωσαν συνέχεια στις αγωνιστικές πρωτοβουλίες με τις οποίες παλεύουν για να συνεχίσουν να δουλεύουν και να ζουν στις πόλεις και τα χωριά τους, για να μην πεταχτούν στην ανεργία, για να μην μαραζώσει ο τόπος τους.

Ο συντονισμός των φορέων των περιοχών γύρω από την ΛΑΡΚΟ ήταν η κινητήρια δύναμη της επιτυχίας. Καμία χάρη δεν τους έκανε η κυβέρνηση. Μέχρι χθες είχε αποφασίσει την μη ανανέωση των συμβάσεων.

**Η πίεση που ασκήθηκε με την συνολική καθημερινή δράση** και με κορύφωση το μεγαλειώδες, συγκλονιστικό συλλαλητήριο στο Σύνταγμα το απόγευμα της 28/3/2024, είχε **ως αποτέλεσμα να κερδίσουν από την Κυβέρνηση την δέσμευση για ανανέωση των συμβάσεων των εργαζομένων μέχρι τις 12 Μαΐου και έναρξη διαλόγου την επόμενη εβδομάδα.**

**Όταν οι εργαζόμενοι αποφασίσουν να διεκδικήσουν τα δικαιώματα τους τίποτα δεν τους ΣΤΑΜΑΤΑ!!!**

**Γι’ αυτό χρειάζεται να αλλάξουν οι συσχετισμοί στα πρωτοβάθμια και δευτεροβάθμια σωματεία μας!**

**Όσο δεν τους πιέζουμε να οργανώσουν τον αγώνα για την διεκδίκηση λύσεων για τα προβλήματά μας αυτά θα συνεχίζουν να διογκώνονται και** να επιβάλλονται και από αυτή την κυβέρνηση πάντα με την αμέριστη βοήθεια του κυβερνητικού συνδικαλισμού!

**Η Ε.Α.Κ.Π. σας καλεί να συσπειρωθείτε γύρω από το διεκδικητικό πλαίσιο που έχει καταθέσει και με τον αγώνα μας να αντιπαλέψουμε όλα τα αντεργατικά μέτρα.**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**